Roberto Martínez

Roberto Martínez Montoliú (gebore 13 Julie 1973) is 'n Spaanse sokkerafrigter en voormalige professionele sokkerspeler. Van 2016 tot 2022 was hy die hoofafrigter van België, met 'n derde plek by die Sokker-Wêreldbekertoernooi in 2018 as sy beste prestasie. Sedert Januarie 2023 is hy die hoofafrigter van Portugal.

 Spelersloopbaan 
Martínez het as 'n defensiewe middelvelder vir Real Zaragoza, CF Balaguer, Wigan Athletic, Motherwell, Walsall, Swansea City en Chester City gespeel. By Wigan het hy in ses seisoene 193 liga-wedstryde gespeel, waarin hy sewentien keer gescore het. Hy het drie seisoene vir Swansea City gespeel, waar hy sy afrigtersloopbaan begin het.

 Afrigtersloopbaan 

 Swansea en Wigan 
Martínez is op 23 Februarie 2007 as die nuwe afrigter van Swansea City aangestel. In Junie 2009 het beide Celtic en Wigan Athletic belangstelling in hom getoon. Op 15 Junie 2009 is hy as die nuwe afrigter van Wigan Athletic aangestel. Sy vertrek van Swansea het tot heelwat kontroversie gelei, veral omdat Martínez herhaaldelik gesê het dat hy beslis by Swansea City sou bly. Sommige ondersteuners het hom as ’n “Judas” bestempel. Martínez se eerste wedstryd as afrigter van Wigan, ’n uitwedstryd teen Aston Villa, is met 0–2 gewen. Hy het daarin geslaag om Wigan drie seisoene agtermekaar van relegasie te red.

Op 17 Mei 2012 het dit bekend geword dat Liverpool Martínez wou aanstel as hul nuwe afrigter. Hy het die aanbod egter van die hand gewys en Liverpool het vir Brendan Rodgers gekies. Nadat hy Wigan drie seisoene in die Premier League gehou het, het hy in die seisoen 2012/13 nie daarin geslaag om die klub te red van relegasie nie. Wigan het op die agtiende plek geëindig en is gerelegeer. Vier dae voor die deurslaggewende nederlaag teen Arsenal (4–1) het Wigan egter die FA Cup gewen. Op Wembley is Manchester City met 0–1 geklop. Die klubbestuur het Martínez toe die vryheid gegee om te kies of hy by Wigan wou bly of na ’n groter klub wou vertrek.

 Everton 
Martínez is op 5 Junie 2013 as afrigter van Everton aangestel, as opvolger van David Moyes wat na Manchester United is. Hy het ’n vierjaar-kontrak onderteken by The Toffees. In daardie jaar is hy aangewys as Katalaanse Afrigter van die Jaar. Martínez het goed begin en was die eerste Everton-afrigter wat daarin geslaag het om sy eerste ses Premier League-wedstryde onoorwonne te bly. In sy eerste seisoen het Everton vyfde geëindig – net buite die plekke wat deelname aan die UEFA Champions League verseker. In die twee daaropvolgende seisoene het Everton albei kere elfde geëindig. Die klub het hom in Mei 2016 afgedank, waarna Ronald Koeman, wat van Southampton gekom het, hom opgevolg het.

 België 
Martínez is op 3 Augustus 2016 as bondsafrigter van België aangestel, as opvolger van Marc Wilmots. Op 4 Augustus het hy sy eerste perskonferensie gehou, waarin hy aangekondig het dat hy nuwe staflede sou aanstel. Een van hulle was die voormalige Franse aanvaller Thierry Henry, wat as assistent by die "Rooi Duiwels" aangesluit het. België het hul eerste wedstryd onder Martínez met 2–0 teen Spanje verloor op 1 September 2016.

Martínez het België suksesvol na kwalifikasie vir die Wêreldbeker 2018 in Rusland gelei. Met nog twee wedstryde oor het België as eerste Europese span gekwalifiseer ná ’n 1–2 sege in en teen Griekeland. Op 17 Mei 2018 is aangekondig dat Martínez vir twee jaar verleng het as bondsafrigter. In die daaropvolgende maande het hy een van sy grootste suksesse behaal deur België na die derde plek by die Wêreldbeker te lei. België het Engeland in die derde-plek-wedstryd geklop. Daarna het hy die span maklik na Euro 2020 gelei. In ’n kwalifikasiegroep met Rusland, Skotland, Ciprus, Kazachstan en San Marino het die "Rooi Duiwels" ’n perfekte 30 uit 30 punte behaal.

Sedert Chris Van Puyvelde se vertrek na die Chinese sokkerbond in Oktober 2018, was Martínez ook tegniese direkteur van die Koninklijke Belgische Voetbalbond. Weens dié dubbelrol het hy met sy kontrakverlenging tot 2022 in Mei 2020 ’n jaarlikse salaris van drie miljoen euro ontvang.

Op 15 November 2020 het die "Rooi Duiwels" hul vyftigste wedstryd onder Martínez gespeel – ’n 2–0 oorwinning teen Engeland.

Op 1 Desember 2022 het Martínez sy uittrede aangekondig nádat België onder sy leiding nie die uitklopfase van die Wêreldbeker 2022 gehaal het nie.

 Portugal 
Op 9 Januarie 2023 is aangekondig dat Martínez die nuwe bondsafrigter van Portugal geword het, as opvolger van Fernando Santos. Hy het ’n kontrak tot en met die Wêreldbeker van 2026 onderteken. Op Euro 2024 in Duitsland het Portugal ’n groep met Tsjeggië, Turkye en Georgië gewen, Slovenië in die agtste eindstryd uitgeskakel, maar in die kwarteindstryd teen Frankryk met strafdoele verloor.

Op 8 Junie 2025 het hy sy eerste trofee as nasionale spanafrigter gewen toe Portugal sy geboorteland, Spanje, in die eindstryd van die UEFA Nations League na ekstra tyd en strafskoppe geklop het.

Verwysings

Kategorie:Spaanse sokkerspelers
Kategorie:Sokkerafrigters
Kategorie:Geboortes in 1973
Kategorie:Lewende mense